Respublikada eksport va investitsiya salohiyatini yanada rivojlantirishga oid qoʻshimcha chora-tadbirlar toʻgʻrisida
(decree, 2023-07-22)

Eksport salohiyatini yanada kengaytirish, investitsiya dasturlariga kiritilgan loyihalar, xalqaro moliya institutlari va xorijiy hukumat moliya tashkilotlari ishtirokidagi investitsiya loyihalari hamda oliy darajadagi tashriflar davomida imzolangan hujjatlarni amalga oshirish boʻyicha “yoʻl xaritalari”ga kiritilgan tadbirlarning ijrosini oʻz vaqtida va sifatli taʼminlash, ilm-fan va innovatsiya yutuqlarni keng joriy etgan holda hududlarda “sanoat klasterlari”ni tashkil etish maqsadida: 1. Tashqi savdo, investitsiyalar, mahalliy sanoatni rivojlantirish va texnik jihatdan tartibga solish masalalari boʻyicha Hukumat komissiyasi (keyingi oʻrinlarda — Hukumat komissiyasi) 1-ilovaga muvofiq yangilangan tarkibda tasdiqlansin. 2. Quyidagilar Hukumat komissiyasining asosiy vazifalari etib belgilansin: a) eksport salohiyatini rivojlantirish masalalari boʻyicha: eksport prognoz parametrlarining bajarilishini doimiy ravishda monitoring qilish, shuningdek kelgusi yillar uchun eksport prognozini shakllantirish ishlarini tashkil etish; hududlar va tarmoq eksport salohiyatining oʻsishi va safarbar etilishiga toʻsqinlik qiladigan joriy va tizimli muammolarni aniqlash; nobarqaror tashqi konyunktura, shuningdek yangi turdagi xalqaro tahdid va xatarlar (koronavirus pandemiyasi kabi) sharoitida mamlakatning eksport qilish salohiyatini rivojlantirish; eksport faoliyatini amalga oshirishda aniqlangan muammolarni oʻrganib, zarur hollarda joyida bartaraf etish choralarini koʻrish; eksport salohiyatini yanada kengaytirish boʻyicha amaliy, shu jumladan qonunchilikka tegishli oʻzgartirishlar kiritish boʻyicha takliflar ishlab chiqish; b) investitsiya loyihalarining samarali amalga oshirilishini taʼminlash masalalari boʻyicha: davlat investitsiyalarini boshqarish tizimini takomillashtirgan holda investitsiya dasturlari va markazlashgan investitsiyalar hisobidan amalga oshiriladigan loyihalarni shakllantirish hamda oʻz vaqtida va samarali amalga oshirilishini tashkil etish; investitsiyalar, shu jumladan xorijiy investitsiyalar ishtirokidagi investitsiya loyihalarining amalga oshirilishini monitoring qilish hamda investitsiya oqimining oʻsishi va ularning jalb etilishiga toʻsqinlik qiladigan joriy va tizimli muammolarni aniqlash; investitsiya dasturlari va tarmoqlar yoʻnalishi doirasida investitsiyalarning oʻzlashtirilishi va loyihalarning amalga oshirilishi holatini oʻrganish hamda vujudga kelayotgan muammolarni, shu jumladan joyida bartaraf etish choralarini koʻrish; investitsiya loyihalari, shu jumladan xalqaro moliya institutlari va xorijiy hukumat moliya tashkilotlari bilan kelishiladigan koʻp yillik hamkorlik dasturlari va strategiyalarini taqdim etish, ular ishtirokidagi loyihalarni ishlab chiqish va amalga oshirish uchun masʼul vazirliklar, idoralar va loyihalarni amalga oshirish guruhlarining hisobotlarini eshitish, shuningdek ushbu loyihalarning oʻz vaqtida ishlab chiqilishi va samarali amalga oshirilishini taʼminlash chora-tadbirlarini ishlab chiqish; v) hududlarda sanoat klasterlarini tashkil etish va ishlab chiqarishni mahalliylashtirish boʻyicha: respublika hududlarida sanoatni jadal rivojlantirish hamda ilm-fan, innovatsiya, loyiha, moliya, injiniring va investitsiya tashkilotlarini qamrab olgan “sanoat klasterlari”ni tashkil etish; mahalliy xomashyo hamda materiallardan samarali foydalanish asosida qoʻshimcha qiymat zanjirini yaratishni taʼminlaydigan investitsiya loyihalarini amalga oshirishga koʻmaklashish; g) oliy darajadagi tashriflar davomida imzolangan hujjatlarni amalga oshirish yuzasidan tasdiqlangan “yoʻl xaritalari” boʻyicha: “yoʻl xaritalari”da nazarda tutilgan tadbirlar, shu jumladan eksport kelishuvlarining toʻlaqonli bajarilishi hamda investitsiya loyihalarini oʻz vaqtida amalga oshirilishi ustidan qatʼiy nazorat oʻrnatish; “yoʻl xaritalari”da nazarda tutilgan tadbirlarning vazirliklar, idoralar, mahalliy ijro etuvchi hokimiyat organlari va boshqa tashkilotlar tomonidan oʻz vaqtida hamda samarali ijro etilishini taʼminlash, toʻsqinlik qiluvchi omillarni aniqlab, ularni bartaraf etish; vazirliklar, idoralar, mahalliy ijro etuvchi hokimiyat organlari va boshqa tashkilotlar tomonidan “yoʻl xaritalari”da nazarda tutilgan tadbirlarning ijro etilishida sunʼiy ravishda choʻzish va sansalorlik holatlariga yoʻl qoʻymaslik choralarini koʻrish. 3. Belgilansinki: a) Hukumat komissiyasi Oʻzbekiston Respublikasi Prezidentining respublika hududlariga tashriflari yakunlari boʻyicha qabul qilingan bayonnoma topshiriqlarining eksport, investitsiyalar, hududiy sanoatni rivojlantirish va ishlab chiqarishni mahalliylashtirish hamda boshqa tashqi iqtisodiy aloqalar sohasidagi qismining ijrosini taʼminlaydi; b) Hukumat komissiyasining Ishchi organlari: eksport salohiyatini yanada kengaytirish, investitsiya loyihalarining samarali amalga oshirilishini taʼminlash masalalari boʻyicha — Vazirlar Mahkamasining Investitsiyalar, eksportni qoʻllab-quvvatlash va tashqi iqtisodiy aloqalar masalalari kotibiyati; hududiy sanoatni rivojlantirish va ishlab chiqarishni mahalliylashtirish masalalari boʻyicha — Vazirlar Mahkamasining Sanoat va uning bazaviy tarmoqlarini hamda kooperatsiya aloqalarini rivojlantirish masalalari departamenti hisoblanadi. 4. Hukumat komissiyasiga (S. Umurzakov): jahon va ichki bozorda narx va talab konyunkturasi, ishlab chiqarish va taqsimot balanslaridan kelib chiqib, eksport prognozining yillik umumiy koʻrsatkichlarini saqlagan holda eksport prognoz koʻrsatkichlariga oʻzgartirish kiritish; Eksportni ragʻbatlantirish agentligi tomonidan eksport qiluvchi korxonalarga qoʻllab-quvvatlash choralarini qoʻllashda belgilangan meʼyorlarga oʻzgartirishlar kiritish (Oʻzbekiston Respublikasi Prezidenti qarorlari bilan belgilangan meʼyorlardan tashqari); investitsiya dasturlariga ularning umumiy parametrlari hamda koʻrsatkichlarini saqlagan holda tuzatish, qoʻshimcha va oʻzgartirishlar kiritish; hududlardagi erkin iqtisodiy zonalar direksiyalarining direktorlarini lavozimga tayinlash va lavozimidan ozod qilish; investitsiya miqdori 200 million AQSh dollaridan hamda ijaraga beriladigan maydoni 70 ming kvadrat metrdan yuqori boʻlgan yirik savdo-koʻngilochar markazini qurish boʻyicha investitsiya loyihalari doirasida tijorat binolarini ijaraga berish shartnomalarida ijara toʻlovlarini chet el valyutalariga va shartli birliklarga bogʻlanishiga ruxsat etish. Bunda, ijara toʻlovlari Markaziy bank tomonidan belgilangan valyuta kursi boʻyicha milliy valyutada amalga oshiriladi; oliy darajadagi tashriflar davomida imzolangan hujjatlarni amalga oshirish yuzasidan tasdiqlangan “yoʻl xaritalari” hamda xalqaro moliya institutlari va xorijiy hukumat moliya tashkilotlari bilan hamkorlik boʻyicha “yoʻl xaritalari”ga oʻzgartirish va qoʻshimchalar kiritish vakolatlari berilsin. Bunda, oliy darajadagi tashriflar davomida imzolangan hujjatlarni amalga oshirish yuzasidan tasdiqlangan “yoʻl xaritalari”, shuningdek xalqaro moliya institutlari va xorijiy hukumat moliya tashkilotlari bilan hamkorlik boʻyicha “yoʻl xaritalari”ning umumiy koʻrsatkichlarini oʻzgartirish Hukumat komissiyasi (S. Umurzakov) tomonidan Oʻzbekiston Respublikasi Prezidenti Administratsiyasi bilan kelishilgan holda amalga oshiriladi. 5. Hukumat komissiyasi: belgilangan vazifalarning sifatli va oʻz vaqtida bajarilishini oʻrganish uchun doimiy ravishda respublika viloyatlariga tashriflarni amalga oshirib borsin; har chorakda Oʻzbekiston Respublikasi Prezidenti Administratsiyasiga mazkur Farmonning 2-bandida nazarda tutilgan vazifalarning bajarilishi yuzasidan axborot kiritib borsin. 6. Oʻzbekiston Respublikasi Bosh vazirining oʻrinbosari S. Umurzakov Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari bilan birgalikda ikki oy muddatda har bir hududda ishlab chiqarishni kengaytirish, raqobatdosh mahsulot chiqarishda ilm-fan, innovatsiya, loyihalashtirish, moliya, injiniring va investitsiya tashkilotlarini oʻz ichiga olgan “sanoat klasterlari”ni tashkil etish dasturini kiritsin. 7. Oʻzbekiston Respublikasi Bosh vazirining oʻrinbosarlari S. Umurzakov va J. Qoʻchqorov: iqtisodiyot tarmoqlari va hudud rahbarlari bilan birgalikda har hafta sanoatdagi ishlar holatini muhokama qilib, muammolarni yechib borsin; Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari bilan birgalikda bir hafta muddatda sanoat va investitsiya boʻyicha barcha koʻrsatkichlarni qayta hisob-kitob qilib, korxonabay ish rejasini tasdiqlasin hamda ijrosi ustidan qatʼiy nazorat oʻrnatsin. 8. Iqtisodiyot tarmoqlari rahbarlari bir oy muddatda hududlarga chiqqan holda, sanoat korxonalarida ishlab chiqarish rejasini kafolatli taʼminlash va investitsiya loyihalarini yakunlash uchun zarur chora-tadbirlarni ishlab chiqsin. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari bir haftada barcha sanoat korxonalari boʻyicha ishlab chiqarish dasturlarini tasdiqlasin va ijrosini qatʼiy nazoratga olsin hamda har chorak yakuni boʻyicha dasturlar ijrosi natijalari toʻgʻrisida Hukumat komissiyasiga axborot kiritib borsin. 9. Vazirlar Mahkamasi tuzilmasida xodimlarning cheklangan soni 18 nafar boʻlgan Investitsiya loyihalarining amalga oshirilishi va tashqi savdoni monitoring qilish inspeksiyasi (keyingi oʻrinlarda — Inspeksiya) tashkil etilsin. 10. Inspeksiya zimmasiga Hisob palatasining: Oʻzbekiston Respublikasi Prezidentining oliy darajadagi tashriflari davomida imzolangan hujjatlari ijrosini nazorat qilish; strategik korxonalar ishtirokidagi investitsiya loyihalarining toʻliq va oʻz vaqtida bajarilishi ustidan nazoratni tashkil etish; mahalliylashtirish jarayonini yanada takomillashtirish, budjet tashkilotlari, budjet mablagʻlarini oluvchilar va monitoring yuritiladigan korxonalar tomonidan import qilingan mahsulotlarning asoslanganligini oʻrganish boʻyicha funksiyalari yuklansin. Belgilansinki: Inspeksiya shtat birliklari Oʻzbekiston Respublikasi Hisob palatasi tuzilmasidagi Strategik korxonalar ishtirokidagi investitsiya loyihalari ijrosini monitoring va nazorat qilish shuʼbasining 7 ta hamda Oliy darajadagi tashriflar yakunlari boʻyicha erishilgan kelishuvlar ijrosini nazorat qilish va unga koʻmaklashish shuʼbasining 11 ta shtat birliklarini qisqartirish hisobidan shakllantiriladi; Inspeksiya faoliyati mazkur Farmonga muvofiq tasdiqlanayotgan Hukumat komissiyasi tomonidan muvofiqlashtiriladi. 11. Hisob palatasi hamda Axborot texnologiyalari va kommunikatsiyalarini rivojlantirish vazirligi bir oy muddatda Oʻzbekiston Respublikasi Prezidentining oliy darajadagi tashriflari davomida imzolangan hujjatlarning hamda strategik korxonalar ishtirokidagi investitsiya loyihalarining toʻliq va oʻz vaqtida bajarilishi ustidan nazoratni tashkil etish hamda amalga oshirish doirasida Inspeksiyaning “Ijro.gov.uz” ijro intizomi idoralararo yagona elektron tizimidan foydalanishi imkoniyatini yaratsin. 12. Vazirlar Mahkamasi bir oy muddatda: Eksport va investitsiyalarni rivojlantirish masalalari boʻyicha Hukumat komissiyasi toʻgʻrisidagi nizomni; Investitsiya loyihalarining amalga oshirilishi va tashqi savdoni monitoring qilish inspeksiyasi toʻgʻrisidagi nizomni hamda uning tuzilmasini tasdiqlasin. 13. Quyidagilarga: investitsiyalar va tashqi savdo vazirining birinchi oʻrinbosarlari A. Voitov va L. Kudratov zimmasiga — Hukumat komissiyasining faoliyatini samarali tashkil etish, eksport prognoz koʻrsatkichlari, Investitsiya dasturlarining umumiy parametrlari hamda oliy darajadagi tashriflar davomida imzolangan hujjatlarni amalga oshirish yuzasidan tasdiqlangan “yoʻl xaritalari” ijrosini taʼminlash, shuningdek xalqaro moliya institutlari va xorijiy hukumat moliya tashkilotlari bilan hamkorlik qilish boʻyicha masʼul vazirlik, idora va xoʻjalik birlashmalari, tijorat banklari hamda Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari faoliyatini umumiy muvofiqlashtirish; iqtisodiy taraqqiyot va kambagʻallikni qisqartirish vazirining oʻrinbosari O. Rustamov zimmasiga — ishlab chiqarishni mahalliylashtirish va sanoatda kooperatsiya aloqalarini kengaytirish masalalari boʻyicha hokim yordamchilarining faoliyatini samarali tashkil etish hamda mamlakatda ishlab chiqarilayotgan tovarlarning elektron kooperatsiya portaliga toʻliq joylashtirib borilishini taʼminlash, mazkur portalda savdo hajmlarini keskin oshirish choralarini koʻrish; Bosh prokurorning oʻrinbosari S. Saidkarimov zimmasiga — Hukumat komissiyasi tomonidan berilgan topshiriqlarning masʼul vazirlik, idora va xoʻjalik birlashmalari, tijorat banklari, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari tomonidan oʻz vaqtida va sifatli ijro etilishini nazorat qilish; moliya vazirining birinchi oʻrinbosari O. Nasritdinxodjayev zimmasiga — Hukumat komissiyasi faoliyati doirasida mahalliy eksport qiluvchi korxonalar va loyiha tashabbuskorlarini moliyaviy qoʻllab-quvvatlash boʻyicha qonunchilikda belgilangan chora-tadbirlarni moliyalashtirish, shu jumladan Oʻzbekiston Respublikasi Davlat budjetidan zarur mablagʻlarni oʻz vaqtida va toʻliq ajratilishini taʼminlash; tashqi ishlar vazirining birinchi oʻrinbosari F. Arziyev zimmasiga — xorijiy davlatlar bilan iqtisodiy diplomatiyani kengaytirish, Oʻzbekiston Respublikasining xorijiy davlatlardagi vakolatxonalari tomonidan mamlakatning eksport va investitsiya salohiyatini rivojlantirish boʻyicha amalga oshirilayotgan ishlarni muvofiqlashtirish; Markaziy bank raisining oʻrinbosari B. Abubakirov zimmasiga — tijorat banklari tomonidan eksport qiluvchi korxonalarga aylanma mablagʻlarni shakllantirish boʻyicha zarur kredit mablagʻlarini ajratish, shuningdek, investitsiya loyihalari hamda oliy darajadagi tashriflar davomida imzolangan hujjatlarni amalga oshirish yuzasidan tasdiqlangan “yoʻl xaritalari”da belgilangan tadbirlarni oʻz vaqtida moliyalashtirishni muvofiqlashtirish; Davlat bojxona qoʻmitasi raisi oʻrinbosari M. Saliyev zimmasiga — mamlakatning eksport salohiyatini rivojlantirishda bojxona tartib-taomillarini yanada soddalashtirish, ushbu yoʻnalishga zamonaviy axborot-kommunikatsiya texnologiyalarini keng jalb etish; Davlat soliq qoʻmitasi raisi oʻrinbosari A. Fayzibayev zimmasiga — eksport qiluvchi korxonalar, investitsiya loyihalari tashabbuskorlariga taqdim etilgan soliq imtiyozlarini samarali qoʻllanilishini taʼminlash, shuningdek mahalliy eksport qiluvchi korxonalarga qoʻshilgan qiymat soligʻi toʻlovlarini oʻz vaqtida qaytarilishini tashkil etish; “Oʻzstandart” agentligi bosh direktori D. Sattarov zimmasiga — mahalliy eksport qiluvchi korxonalar hamda investitsiya loyihalari tashabbuskorlariga zamonaviy xalqaro standartlarni joriy etishda koʻmaklashish, mahalliy mahsulotlarni eksport qilishda tashqi bozorlarda texnik jihatdan tartibga solish sohasidagi toʻsiqlarni aniqlash va bartaraf etish; Oʻsimliklar karantini va himoyasi agentligi bosh direktori I. Ergashev zimmasiga — mahalliy mahsulotlarni eksport qilishda tashqi bozorlardagi fitosanitariya cheklovlarini bartaraf etish yuzasidan takliflar ishlab chiqish; “Oʻzbekiston Respublikasi Tashqi iqtisodiy faoliyat milliy banki” AJ boshqaruvi raisi A. Mirsoatov, “Oʻzsanoatqurilishbank” ATB boshqaruvi raisi S. Annaklichev va “Asaka” ATB boshqaruvi raisi N. Saydullayev zimmasiga — mamlakatning eksport va investitsiya salohiyatini yanada kengaytirishga qaratilgan tadbirlar hamda raqobatbardosh loyihalarni amalga oshirishda koʻmaklashish yuzasidan shaxsiy javobgarlik yuklansin. 14. Oʻzbekiston Respublikasi Hisob palatasi ikki hafta muddatda mazkur Farmon talablari hamda davlat xaridlari, davlat mulkini boshqarish jarayonlarining qonuniyligini va davlat qarzi hisobiga moliyalashtirilgan loyihalarni audit qilish vazifalari yuklatilganligidan kelib chiqib, Hisob palatasi faoliyatini takomillashtirish yuzasidan taklif kiritsin. 15. Oʻzbekiston Respublikasi Prezidentining ayrim hujjatlariga 2-ilovaga muvofiq oʻzgartirishlar va qoʻshimcha kiritilsin. 16. Vazirlar Mahkamasining 2019-yil 11-sentabrdagi “Hudud va tarmoqlarda eksport salohiyatini rivojlantirish masalalari boʻyicha doimiy ishlovchi Respublika komissiyasini tashkil etish toʻgʻrisida”gi 758-son qarori oʻz kuchini yoʻqotgan deb hisoblansin. 17. Investitsiyalar va tashqi savdo vazirligi manfaatdor vazirlik va idoralar bilan birgalikda bir oy muddatda qonun hujjatlariga ushbu Farmondan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin. 18. Mazkur Farmonning ijrosini nazorat qilish Oʻzbekiston Respublikasining Bosh vaziri A.N. Aripov va Oʻzbekiston Respublikasi Prezidentining maslahatchisi R.A. Gulyamov zimmasiga yuklansin. 1. S.U. Umurzakov — Oʻzbekiston Respublikasi Bosh vazirining investitsiyalar va tashqi iqtisodiy aloqalar masalalari boʻyicha oʻrinbosari — investitsiyalar va tashqi savdo vaziri, Hukumat komissiyasi raisi 2. A.B. Voitov — Oʻzbekiston Respublikasi investitsiyalar va tashqi savdo vazirining birinchi oʻrinbosari, Hukumat komissiyasi raisi oʻrinbosari 3. O.B. Rustamov — Oʻzbekiston Respublikasi iqtisodiy taraqqiyot va kambagʻallikni qisqartirish vazirining oʻrinbosari, Hukumat komissiyasi raisi oʻrinbosari 4. S.S. Saidkarimov — Oʻzbekiston Respublikasi Bosh prokurorining oʻrinbosari, Hukumat komissiyasi raisi oʻrinbosari 5. F.J. Raximov — Vazirlar Mahkamasining Investitsiyalar, eksportni qoʻllab-quvvatlash va tashqi iqtisodiy aloqalar masalalari kotibiyati mudiri, Hukumat komissiyasi raisi oʻrinbosari 6. A.R. Jumanazarov — Vazirlar Mahkamasining Sanoat va uning bazaviy tarmoqlarini hamda kooperatsiya aloqalarini rivojlantirish masalalari departamenti boshligʻining oʻrinbosari 7. O.Z. Nasritdinxodjayev — Oʻzbekiston Respublikasi moliya vazirining birinchi oʻrinbosari 8. L.Sh. Kudratov — Oʻzbekiston Respublikasi investitsiyalar va tashqi savdo vazirining birinchi oʻrinbosari 9. F.N. Arziyev — Oʻzbekiston Respublikasi tashqi ishlar vazirining birinchi oʻrinbosari 10. I.R. Maxkamov — Oʻzbekiston Respublikasi transport vazirining birinchi oʻrinbosari vazifasini bajaruvchi 11. N.K. Xolmurodov — Oʻzbekiston Respublikasi investitsiyalar va tashqi savdo vazirining oʻrinbosari 12. Sh.A. Vafayev — Oʻzbekiston Respublikasi investitsiyalar va tashqi savdo vazirining oʻrinbosari, Tiklanish va taraqqiyot jamgʻarmasining ijro etuvchi direktori 13. B.Y. Abubakirov — Oʻzbekiston Respublikasi Markaziy banki raisining oʻrinbosari 14. M.O. Saliyev — Oʻzbekiston Respublikasi Davlat bojxona qoʻmitasi raisi oʻrinbosari 15. A.E. Fayzibayev — Oʻzbekiston Respublikasi Davlat soliq qoʻmitasi raisi oʻrinbosari 16. D.N. Sattarov — “Oʻzstandart” agentligi bosh direktori 17. T.N. Nabiyev — Davlat aktivlarini boshqarish agentligi direktori oʻrinbosari vazifasini bajaruvchi 18. I.K. Ergashev — Oʻsimliklar karantini va himoyasi agentligi bosh direktori 19. A.K. Mirsoatov — “Oʻzbekiston Respublikasi Tashqi iqtisodiy faoliyat milliy banki” AJ boshqaruvi raisi 20. S.S. Annaklichev — “Oʻzsanoatqurilishbank” ATB boshqaruvi raisi 21. N.N. Saydullayev — “Asaka” ATB boshqaruvi raisi 22. J.Sh. Avezov — Vazirlar Mahkamasining Investitsiyalar, eksportni qoʻllab-quvvatlash va tashqi iqtisodiy aloqalar masalalari kotibiyati mudirining oʻrinbosari, Hukumat komissiyasi kotibi 1. Oʻzbekiston Respublikasi Prezidentining 2018-yil 30-oktabrdagi “Oliy darajadagi tashriflar davomida imzolangan hujjatlarni, shuningdek, strategik ahamiyatga ega xoʻjalik jamiyatlari va korxonalar ishtirokidagi investitsiya loyihalarini amalga oshirish samaradorligini yanada kuchaytirish chora-tadbirlari toʻgʻrisida”gi PF-5565-son Farmonida: a) 1-2-bandlar oʻz kuchini yoʻqotgan deb topilsin; b) 3-bandning toʻrtinchi — oltinchi xatboshilari quyidagi tahrirda bayon etilsin: “Oʻzbekiston Respublikasi Vazirlar Mahkamasining Investitsiyalar, eksportni qoʻllab-quvvatlash va tashqi iqtisodiy aloqalar masalalari kotibiyatining Investitsiya loyihalarining amalga oshirilishi va tashqi savdoni monitoring qilish inspeksiyasi (keyingi oʻrinlarda — Inspeksiya) Oʻzbekiston Respublikasi Vazirlar Mahkamasi qarorida nazarda tutilgan tashkiliy tadbirlarning oʻz vaqtida ijro qilinishi ustidan nazorat oʻrnatadi; oliy darajadagi tashriflar davomida imzolash uchun hujjatlar loyihalari tashrif boshlanishidan bir oy avval Inspeksiya bilan birga batafsil koʻrib chiqilganidan soʻng Vazirlar Mahkamasi tomonidan Oʻzbekiston Respublikasi Prezidenti Administratsiyasiga kiritiladi. Inspeksiya har oyda oliy darajadagi tashriflar davomida imzolangan hujjatlar va strategik korxonalar ishtirokidagi investitsiya loyihalari ijrosining borishi toʻgʻrisida Oʻzbekiston Respublikasi Prezidenti Administratsiyasiga axborot kiritadi”; v) 4-band oʻz kuchini yoʻqotgan deb topilsin; g) 5-bandda: birinchi xatboshidagi “Oʻzbekiston Respublikasi Hisob palatasi” soʻzlari “Inspeksiya” soʻzi bilan almashtirilsin; oltinchi xatboshi chiqarib tashlansin; yettinchi-sakkizinchi xatboshilar tegishincha oltinchi-yettinchi xatboshilar deb hisoblansin; oltinchi xatboshi quyidagi tahrirda bayon etilsin: “Oʻzbekiston Respublikasi Investitsiyalar va tashqi savdo vazirligi bilan — oliy darajadagi tashriflar yakunlari boʻyicha ishlab chiqiladigan va amalga oshiriladigan aniq investitsiya loyihalari, xalqaro moliya institutlarining qarzlari, kreditlari, texnik koʻmak mablagʻlarini (grantlarini) jalb qilish hamda xorijiy mamlakatlar va xalqaro tashkilotlar bilan savdo-iqtisodiy hamkorlik masalalari yuzasidan”; d) 6-bandning birinchi xatboshisidagi “Oʻzbekiston Respublikasi Hisob palatasi, Vazirlar Mahkamasi va Bosh prokuraturasi” soʻzlari “Inspeksiya va Oʻzbekiston Respublikasi Bosh prokuraturasi” soʻzlari bilan almashtirilsin; e) 7-band quyidagi tahrirda bayon etilsin: “7. Oʻzbekiston Respublikasi Tashqi ishlar vazirligi, Investitsiyalar va tashqi savdo vazirligi va boshqa masʼul idoralar oliy darajadagi tashriflar davomida imzolangan hujjatlar va strategik korxonalar ishtirokidagi investitsiya loyihalari boʻyicha, shu jumladan ularning ijro holati toʻgʻrisida maʼlumotlar bazasini shakllantirish uchun “Ijro.gov.uz” tizimiga integratsiya qilish imkoniyati mavjud boʻlgan elektron materiallarni Inspeksiyaga taqdim etib borsin”; j) 9-bandda: ikkinchi xatboshidagi “Oʻzbekiston Respublikasi Hisob palatasi raisi (Ikramov)ga” soʻzlari “Inspeksiyaga” soʻzi bilan almashtirilsin; uchinchi va toʻrtinchi xatboshilar quyidagi tahrirda bayon etilsin: “Oʻzbekiston Respublikasi Tashqi ishlar vazirligi (Kamilov), Investitsiyalar va tashqi savdo vazirligi (Kudratov) va boshqa manfaatdor vazirliklar rahbarlariga — oliy darajadagi tashriflar davomida imzolangan hujjatlarda avvaldan qoʻyilgan maqsadlarga erishish va amalga oshirish boʻyicha koʻtarilgan masalalarni va yuzaga kelgan muammolarni hal qilishga qaratilgan vazifalar ijrosi natijalarini oʻz vaqtida va sifatli taqdim etish uchun; vazirlik va idoralarga — oliy darajadagi tashriflar davomida imzolash uchun hujjatlar loyihalarini sifatli ishlab chiqish, shuningdek, Inspeksiyaga ushbu Farmonga muvofiq materiallarni oʻz vaqtida, asoslantirilgan holda va toʻliq taqdim etish uchun”; z) 1-ilova oʻz kuchini yoʻqotgan deb topilsin. 2. Oʻzbekiston Respublikasi Prezidentining 2019-yil 14-maydagi “Oʻzbekiston Respublikasi Investitsiya dasturini shakllantirish va amalga oshirishning sifat jihatidan yangi tizimiga oʻtish chora-tadbirlari toʻgʻrisida”gi PF-5717-son Farmoni 15-bandidan ikkinchi xatboshi chiqarib tashlansin. 3. Oʻzbekiston Respublikasi Prezidentining 2020-yil 9-yanvardagi “Oʻzbekiston Respublikasining 2020 — 2022-yillarga moʻljallangan Investitsiya dasturini amalga oshirish chora-tadbirlari toʻgʻrisida”gi PQ-4563-son qarori 3-bandi quyidagi tahrirda bayon etilsin: “3. Belgilansinki, Oʻzbekiston Respublikasi nomidan yoki kafolati ostida tashqi qarzni jalb etish boʻyicha 2020-yilda yangi imzolanadigan shartnomalar doirasida jalb qilinadigan mablagʻlar hisobidan moliyalashtiriladigan loyihalar “2020-yil uchun Oʻzbekiston Respublikasining Davlat budjeti toʻgʻrisida”gi Oʻzbekiston Respublikasi Qonunida belgilangan chegaraviy hajmlar doirasida aniqlanadi”.